VN tree toe tot Anglo-hofsaak in SAAnglo American se geboue in Johannesburg. (Foto: Anglo American se webtuiste) Die hooggeregshof in Johannesburg het kenners van die Verenigde Nasies toestemming gegee om toe te tree tot ŉ hofsaak waarin die mynreus Anglo American gedagvaar word vir loodvergifting wat duisende mense in Zambië raak. Die dagvaarding is in 2020 op die Suid-Afrikaanse tak van Anglo American beteken en voer aan dat die myn verantwoordelik is vir die erge besoedeling van die dorp Kabwe, ongeveer 150 km van die Zambiese hoofstad Lusaka. Dit het glo enorme gesondheidsgevolge vir die inwoners van Kabwe. Die hof het Vrydag gelas dat drie kenners van die VN nou tot die saak mag toetree. Twee werkgroepe van die NV, een vir diskriminasie teen vroue en kinders en een vir sake- en menseregte, kan ook as vriende van die hof by die saak gevoeg word. Anglo American se woordvoerder in Suid-Afrika het gesê hulle neem kennis van die hof se besluit. Die maatskappy sê hy het baie simpatie met die inwoners van Kabwe, maar hou vol hy is nie verantwoordelik vir die besoedeling in die gebied nie. “Ons is positief dat, sou die saak voortgaan, gesonde verstand sal seëvier.” Altesaam 13 Zambiese vroue het die hof in Suid-Afrika twee jaar gelede namens duisende ander inwoners genader wat hulle meen slagoffers van loodvergiftiging is, wat deur die mynmaatskappy se bedrywighede veroorsaak is. Die eisers dring onder meer aan op vergoeding en opruiming van die geraakte gebied. Geen datum is al vir die hofsaak vasgestel nie.